Dole
Store norske leksikon,Økonomi og næringsliv,Næringsliv,Bedrifter og personer,Internasjonale bedrifter og varemerker
Dole Food Company, Inc. er et amerikansk næringsmiddelkonsern og et av verdens ledende selskap innen fersk frukt og grønnsaker. Selskapet ble grunnlagt i 1851 og har sitt hovedkvarter i California, USA. I 2018 hadde selskapet en omsetning på 4,4 milliarder amerikanske dollar og rundt 36 000 ansatte.
Dole er verdens største bananprodusent med plantasjer i Honduras, Costa Rica, Ecuador, Colombia, Guatemala, Peru og Filippinene, og verdens nest største ananasprodusent med plantasjer i Latin-Amerika, Hawaii, Filippinene og Thailand. Dole selger også friske blomster og emballerte/frosne fruktprodukter. Historikk Selskapet ble grunnlagt på Hawaii av de to misjonærene Samuel Castle og Amos Cooke. Med utgangspunkt i produksjon og distribusjon av sukker utvidet Castle & Cooke (C&C) virksomheten til å omfatte betydelige jordbruksinteresser. I 1932 ble C&C hovedeier i Hawaiian Pineapple Company, grunnlagt i 1901 av James Dole, som dyrket ananas og eksporterte den hermetisk pakket fra Hawaii til resten av USA.Fra 1933 ble Dole ananas et kjent merkenavn. I 1961 overtok C&C resten av Hawaiian Pineapple, og selskapet startet i 1963 produksjon av ananas og bananer på Filippinene og i 1973 bananproduksjon i Mellom-Amerika. Det ble i 1985 sammenslått med transportselskapet Flexi-Van, ledet av David Murdock, og tok 1991 navnet Dole Food Company.I 2003 overtok Murdock hele selskapet. I 2018 solgte han omtrent 45 % andel av selskapet til Total Produce. Les mer i Store norske leksikon næringsmidler ananas banan Eksterne lenker Doles nettsider